I går kom temperaturen op over de 25 grader, og dermed blev det den 72. sommerdag på året. Men nu ser det ud til, at vejret er ved at vende tilbage til efterårsvejr, som vi kender det - og lidt til. DMI har udsendt et vejrvarsel for fredag, der gælder Thy, Mors, Jammerbugt, Lemvig, Frederikshavn og Hjørring. I disse områder skal man være opmærksom på, at der kan komme stormende kuling med risiko for vindstød af stormstyrke. Stormende kuling svarer til en vindstyrke på mellem 20 - 24 meter i sekundet. Det betyder, at der er risiko for, at store grene knækker af træerne, og at tagsten blæser ned. På havet skal man være særligt opmærksom på, at der kan opstå høje bølger, og sigtbarheden kan påvirkes. Udover storm og kuling ventes der også regn og torden. Ifølge TV 2 Vejret får Nordjylland masser af byger og torden på fredag. Der vil falde op til 30 millimeter regn.

Opsummering:
Der bliver brug for regntøj og gummistøvler på fredag, hvor der er varslet 30 millimeter regn, torden og vindstød af stormstyrke.